Marius Nica, aflat la conducerea Ministerului Fondurilor Europene de la sfârşitul lunii martie, ar putea să menţină această funcţie în Cabinetul Cioloş. Conform unor surse politice, Nica ar fi avut şi o discuţie pe această temă cu preşedintele PSD, Liviu Dragnea, înainte de întâlnirea acestuia cu premierul desemnat, miercuri, la sediul PSD.

Alţi membri ai Guvernului Ponta care s-ar putea regăsi pe lista miniştrilor propuşi de premierul desemnat sunt Sorin Cîmpeanu (Ministerul Educaţiei) şi Bogdan Aurescu (Ministerul Afacerilor Externe).

Dacă actuala structură va fi păstrată, Guvernul ar avea în componenţă şi un vicepremier. Postul i-ar putea reveni de asemenea lui Sorin Cîmpeanu, actualul premier interimar, conform surselor politice.

Între noii miniştri ai Cabinetului pregătit de Dacian Cioloş s-ar putea afla Laura Ştefan, coordonator al activităţilor anticorupţie pentru Expert Forum, căreia i s-ar fi propus, potrivit surselor citate, să preia conducerea Ministerului Justiţiei.

De asemenea, numele lui Dan Dungaciu, director al Institutul de Ştiinţe Politice şi Relaţii Internaţionale al Academiei Române, este vehiculat pentru Ministerul Afacerilor Interne.

O altă variantă, însă nu prima luată în calcul, pentru acest minister ar fi fostul ministru al Internelor din guvernarea CDR Constantin Dudu Ionescu, în prezent consilier de stat în cadrul Administraţiei Prezidenţiale, la Departamentul de Securitate Naţională.

Fostul comisar european pentru Agricultură Dacian Cioloş a fost desemnat, marţi, de către preşedintele Klaus Iohannis, pentru funcţia de premier, Iohannis precizând că soluţia agreată cu partidele politice, cu foarte mici excepţii, este cea a unui guvern de tehnocraţi.